Intun incuintri public che si è tignût ai
26 di Fevrâr a Donostia, i rapresentants de çampe indipendentiste basche, adun
cun Eusko Alkartasuna, Aralar, Alternatiba, LAB e altris sogjets dal front
nazionalitari, a àn presentât une propueste che e vûl dâ un sburt al procès di
pâs intal Paîs Basc. Il document, che al è stât clamât “Konponbide haizea
dabil” (L’aiar de soluzion al sofle), al propon une schirie di intervents
politics e juridics par svilupâ un procès democratic in stât di puartâ a di une
pâs juste e definitive.
Par chest si ricognòs il dolôr e i patiments causâts
des diviersis formis di violence che a àn segnât il Paîs Basc ta chescj agns e
si propon la creazion di une comission che e rivi a recuperâ la veretât dai
fats. Si domande di superâ la logjiche dai sconfits e dai vincidôrs, par che a
vinci al sedi il paîs intîr. Par rivâ a di une riconciliazion vere, dongje dal
ricognossiment mutuâl, e à però di finî ogni forme di violence, ancje chê
statâl. Ta cheste suaze si à di rivâ ae liberazion dai presonîrs politics e ae
pussibilitât pai esiliâts di tornâ. Intal document si torne a proponi un
percors che al ledi daûr dai principis di Mitchell, za doprâts par superâ il
conflit nordirlandês, e che al sedi viert a ducj i sogjets e a dutis lis ideis,
ancje chê de autodeterminazion. La declarazion e je stade judicade positive de
direzion dal PNV (Partido Nacionalista Vasco), ma no suficiente par superâ lis
divisions che si àn sul svilup dal procès di pâs. De bande dai partîts
spagnoliscj (PP e PSOE), invezit, i prins coments a son stâts negatîfs.
Propit popolârs e socialiscj, adun cun
CiU (Convergència i Unió), PNV, UPN (Unión del Pueblo Navarro), CC (Coalinción
Canaria), Foro Asturias, IU (Izquierda Unida), ICV-EUiA (Iniciativa per
Catalunya Verds - Esquerra Unida i Alternativa) e CHA (Chunta Aragonesista),
juste ai 21 di Fevrâr a vevin votât intal Parlament spagnûl une mozion unitarie
che e domandave la disparizion complete di ETA, di incressi la poie dome pes
vitimis de organizazion armade basche e di sburtâ un superament dal conflit
dentri de suaze des leçs cumò in vore. Cheste cjolte di posizion e nas tant che
rispueste a di une mozion fate indenant dal grup di estreme diestre UPyD (Unión
Progreso y Democracia) là che si domandave di meti fûr leç Bildu e Amaiur, i
doi sogjets politics nassûts de aleance des diviersis fuarcis de çampe
nazionalitarie basche. In plui di Amaiur, cuintri des dôs mozions a àn cjapât
posizion ancje ERC (Esquerra Republicana de Catalunya), BNG (Bloque
Nacionalista Galego) e Geroa Bai. La mozion maioritarie, sburtade massime dal
PP, no mostre nissun segnâl di spostament rispiet ae posizion dai partîts
spagnoliscj in mert ae soluzion dal conflit basc.
Font: Gara, 22-27/02/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ast_Latn glg_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn glg_Latn fur_Latn fur_Latn fur_Latn oci_Latn